Document ID: 32009D0799

DECIZIA COMISIEI
din 29 octombrie 2009
de modificare a Deciziei 2002/994/CE privind anumite măsuri de protecție cu privire la produsele de origine animală importate din China
[notificată cu numărul C(2009) 8243]
(Text cu relevanță pentru SEE)
(2009/799/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 22 alineatul (6),
întrucât:
(1)
Decizia 2002/994/CE a Comisiei din 20 decembrie 2002 privind anumite măsuri de protecție cu privire la produsele de origine animală importate din China (2) se aplică tuturor produselor de origine animală importate din China destinate consumului uman sau nutriției animalelor.
(2)
În temeiul articolului 3 din decizia menționată mai sus, statele membre urmează să autorizeze importurile produselor enumerate în partea II din anexa la aceeași decizie, care sunt însoțite de o declarație a autorității chineze competente, în care se precizează că fiecare lot a fost supus, înainte de expediere, unei analize chimice pentru a se asigura că produsele respective nu prezintă niciun pericol pentru sănătatea umană. Această analiză trebuie să fie efectuată în special pentru detectarea prezenței cloramfenicolului, nitrofuranului și a metaboliților acestuia.
(3)
Decizia 2008/772/CE a Comisiei din 1 octombrie 2008 de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (3) a modificat Decizia 2004/432/CE a Comisiei (4) pentru a ține cont de planul de monitorizare a reziduurilor pentru ouăle destinate exportului către Comunitate prezentat de autoritățile competente din China.
(4)
Ouăle și produsele din ouă ar trebui, așadar, incluse pe lista produselor stabilită în partea II din anexa la Decizia 2002/994/CE, iar decizia respectivă ar trebui modificată în consecință.
(5)
Autorizația pentru importul în Comunitate de ouă și produse din ouă provenite din China nu aduce atingere celorlalte măsuri sanitare adoptate din motive de sănătate publică sau animală.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
La partea II din anexa la Decizia 2002/994/CE se adaugă următoarea liniuță:
„-
Ouă și produse din ouă”.
Articolul 2
Prezenta decizie se adresează statelor membre.
Adoptată la Bruxelles, 29 octombrie 2009.

Labels: 17
0
3
6
18